Na temelju članaka 58. i 118. Zakona o odgoju i obrazovanju u osnovnoj i srednjoj školi (Narodne novine br. 87/08, 86/09, 92/10,105/10, 90/11, 5/12, 16/12, 86/12, 126/12, 94/13, 152/14,07/17, 68/18, 98/19 i 64/20) i članaka 58. Statuta Osnovne škole „ Anž Frankopan“ Kosinj, Školski odbor nakon provedene rasprave na Učiteljskom vijeću, Vijeću roditelja i Vijeću učenika na sjednici održanoj 15.12. 2021.g.donio je

K U Ć N I R E D

## OPĆE ODREDBE

**Članak 1.**

 Kućni red u Osnovnoj školi „Anž Frankopan“ Kosinj (u daljem tekstu: Škola) utvrđuje:

1. pravila i obveze ponašanja u Školi, unutarnjem i vanjskom prostoru
2. pravila međusobnih odnosa učenika
3. pravila međusobnih odnosa učenika i radnika
4. radno vrijeme
5. pravila sigurnosti i zaštite od socijalno neprihvatljivih oblika ponašanja,

 diskriminacije, neprijateljstva i nasilja

1. način postupanja prema imovini.

**Članak 2.**

Ovaj Kućni red odnosi se na sve osobe za vrijeme njihova boravka u školskim prostorima.

**Članak 3.**

S odredbama Kućnog rada razrednici su dužni upoznati učenike i njihove roditelje odnosno skrbnike.

## PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

**Članak 4.**

Učenici, radnici Škole te druge osobe mogu boraviti u prostoru Škole tijekom radnog vremena Škole.

**Članak 5.**

U školsku zgradu i ostale prostore Škole, strogo je zabranjeno:

* unošenje sredstava, uređaja i opreme koji mogu izazvati požar ili eksploziju,
* unošenje i konzumiranje alkohola i narkotičnih sredstava,
* unošenje oružja,
* unošenje tiskovina nepoćudnog sadržaja,
* unošenje predmeta koji mogu izazvati ozljedu (nožići, odvijači, britvice i sl.).

**Članak 6.**

U prostoru Škole zabranjeno je:

* pušenje (u svim prostorijama školske zgrade i u školskom dvorištu)
* pisanje po zidovima i inventaru škole
* bacanje izvan koševa za otpatke papira, žvakaćih guma i sl.
* igranje igara na sreću i sve vrste kartanja

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

**Članak 7.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**Članak 8.**

Učenici mogu boraviti u Školi u vrijeme određeno za nastavu i ostale oblike odgojno-

obrazovnog rada.

Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza.

**Članak 9.**

Učenik je dužan:

* kulturno se ponašati za vrijeme boravka u Školi i izvan nje
* održavati čistima i urednima prostore Škole
* dolaziti u Školu primjereno odjeven što isključuje izazovno odijevanje i dekoltirane majice i sl., bez šminke i pirsinga,
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionicu prije početka nastave i pripremiti se za rad
* u slučaju kašnjenja javiti se dežurnom učitelju ili učeniku.
* na satu TZK koristiti športsku odjeću i obuću, koju odredi učitelj razredne nastave i učitelj TZK
* učenici putnici trebaju se kulturno i primjereno ponašati na autobusnom stajalištu i u školskom autobusu

**Članak 10.**

Učenik koristi učionicu poštujući sljedeća pravila:

* ponaša se sukladno odredbama Kućnog reda prije početka nastave, za vrijeme nastave i drugih odgojno-obrazovnih oblika rada,
* ulazi u učionicu najkasnije pet minuta prije početka nastave i sjeda na svoje mjesto u klupi,
* čuva i pažljivo koristi učioničku imovinu,
* obavlja dužnost redara, predsjednika i blagajnika razreda,
* strogo je zabranjeno u učionicu unositi cigarete, drogu i alkohol,
* za nestanak nakita, vrijednih stvari i novca učenika Škola ne odgovara,
* strogo je zabranjeno u učionicu unositi sredstva, opremu, uređaje ili druge stvari koje mogu izazvati požar ili eksploziju,
* svoje mjesto u školskoj klupi nakon završetka nastave ostaviti uredno i čisto.

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika.

**Članak 11.**

Učenici koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

**Članak 12.**

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati. Tijekom posjeta kazalištu, kinu, na izložbama, izletima, ekskurzijama učenici su se dužni ponašati u skladu s ponašanjem u Školi.

**Članak 13.**

Na nastavi učenik ne smije koristiti mobitel i druge slične aparate.

U protivnom će se isti privremeno oduzeti i vratiti roditelju ili skrbniku učenika. Učenicima je u Školi zabranjeno snimanje i objavljivanje snimaka bez dozvole Ravnatelja.

**Članak 14.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor traje 15 minuta.

Za vrijeme odmora učenici ne smiju napuštati zgradu.

**Članak 15.**

Učenici ne smiju bez dopuštenja razrednika napustiti nastavu. U iznimnim slučajevima (bolest ili ozljeda), ako je razrednik odsutan, učenik će se obratiti predmetnom nastavniku, ravnatelju ili pedagogu za napuštanje nastave.

**Članak 16.**

Učenici su dužni redovito pohađati nastavu. Izostanak učenika s nastave zbog bolesti roditelj odnosno staratelj djeteta dužan je opravdati.

**Članak 17.**

U razrednom odjelu tjedno se određuju redar.

Redar:

* dolazi 15 minuta prije početka nastave, pregledava učionicu i o uočenim nepravilnostima ili oštećenjima izvješćuju dežurnog učitelja
* priprema učionicu za nastavu, briše ploču i donosi prema potrebi nastavna sredstva i pomagala
* izvješćuje dežurnog učitelja o nenazočnosti predmetnog učitelja na nastavi
* prijavljuje učiteljima početkom svakoga nastavnog sata nenazočne učenike
* izvješćuje o nađenim predmetima učitelja, a predmete (knjige, bilježnice, olovke, odjeću, nakit i sl.) odnosi u tajništvo
* nakon završetka nastave posljednji napušta učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuje dežurnog učitelja ili tajnika.
* za neuredno i neodgovorno obavljanje dužnosti razrednik može redaru produljiti rok za tjedan dana

**Članak 18.**

Redara iz članka 17. određuje razrednik prema abecednom redu.

1. **PRAVILA MEĐUSOBNIH ODNOSA UČENIKA**

**Članak 19.**

U međusobnim odnosima učenici su dužni:

* ponašati se pristojno,
* paziti na vlastito dostojanstvo i dostojanstvo drugog učenika,
* čuvati osobni ugled i ugled drugog učenika,
* pružiti pomoć drugome i prihvatiti pruženu pomoć,
* uvažavati i poštovati drugoga,
* dati primjeren savjet drugim učenicima u skladu s njihovim interesima,
* omogućiti drugim učenicima da iznose svoje mišljenje,
* informirati druge učenike o događajima u Školi
* poštovati i njegovati spolnu ravnopravnost
* ne ometati druge učenike u učenju i praćenju nastave

Učenik ne ispunjava dužnosti utvrđene u stavku l. ovoga članka ako zastrašuje druge, psuje, prostači, proturječi, laže, krade, uništava, zlostavlja, ponižava, ne pruža pomoć učeniku u nevolji, ometa učenje i slično.

**Članak 20.**

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog učitelja.

1. **PRAVILA MEĐUSOBNIH ODNOSA UČENIKA I RADNIKA ŠKOLE**

**Članak 21.**

Učenici su dužni uljudno se odnositi prema učiteljima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

**Članak 22.**

Učenici smiju samo uz dopuštenje ulaziti u zbornicu, ured ravnatelja i tajnika.

Ako trebaju učitelja, učenici mogu zatražiti razgovor u hodniku ili u nekom od slobodnih razreda Škole.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

**Članak 23.**

Učitelj ne smije za vrijeme nastave narediti učeniku da izađe iz učionice.

Zabranjeno je kažnjavanje učenika udaljavanjem s nastave.

1. **PRAVILA PONAŠANJA I ODIJEVANJA RADNIKA (DJELATNIKA)**

**Članak 24.**

Obveza je svih djelatnika da na vrijeme dođu na posao, da za rad budu pripremljeni, te da na znak školskog zvona odmah krenu na sat.
Svaki je djelatnik obvezan pravovremeno (24 sata prije) obavijestiti ravnatelja o eventualnim razlozima spriječenosti.

**Članak 25.**

 Djelatnici Škole na posao ne smiju dolaziti pod utjecajem alkohola i opojnih sredstava.

**Članak 26.**

Djelatnici Škole dužni su na posao dolaziti u prikladnoj odjeći.

Strogo je zabranjeno na posao dolaziti u odjeći:

* kojom se odaje dojam neurednosti, koja je oskudna i provokativna
* koja je neprikladna – kratke hlače, mini suknje, ljetne haljine ( koje su prozirne i golih leđa), topovi i majice koje otkrivaju trbuh

**Članak 27.**

Djelatnici tijekom obavljanja radnih zadaća u prostorima Škole i u prostorima subjekata izvan Škole u kojima se ostvaruju dijelovi godišnjeg plana i programa rada ne smiju:

* konzumirati alkoholna pića
* konzumirati opojna sredstva
* pušiti
* ometati kolege u izvršavanju svojih radnih zadaća
* svađati se i izazivati sukobe i nerede
* napuštati radno mjesto prije isteka radnog vremena
* na bilo koji način grubo se ponašati prema učenicima.

Kršenje prethodno navedenih stavki predstavlja tešku povredu službene dužnosti.

**Članak 28.**

Obveza je svih djelatnika Škole da se pristojno ponašaju prema ravnatelju, kolegama i učenicima.

Učitelji i stručni suradnici ne smiju koristiti mobitele na satu niti napuštati nastavni sat ni druge oblike odgojno - obrazovnog rada zbog obavljanja telefonskih razgovora.

Nastavnici i drugi radnici Škole pružaju primjer učenicima vlastitim radom, radnom disciplinom, te svojom urednošću i urednošću svog radnog mjesta.

**Članak 29.**

Za lakšu povredu službene dužnosti odnosno odredbi ovoga kućnog reda ravnatelj Škole može

najprije usmeno, a potom i pismeno opomenuti zaposlenike škole u slijedećim slučajevima:

* nedolično ponašanje prema ravnatelju Škole
* nedoličnog odijevanja
* nedoličan odnos prema drugim djelatnicima Škole
* odbijanja pružanja pomoći novoprimljenim djelatnicima
* dolaženja na posao pod utjecajem alkohola i opojnih sredstava
* izazivanja sukoba i nereda
* ometanja rada drugih zaposlenika
* neopravdani izostanci i kašnjenje na posao
* napuštanja radnog mjesta prije isteka radnog vremena
* napuštanje učionice u vrijeme nastavnoga sata
* nedoličnog i grubog ponašanja prema učenicima
* drugih postupaka koji dovode do rušenja ugleda učitelja i Škole
1. **RADNO VRIJEME**

**Članak 30.**

Radno vrijeme Škole je od 7:00 do 15:00 sati.

**Članak 31.**

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

**Članak 32.**

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

Zadnja dva tjedna nastavne godine roditeljima po pitanju učenikova uspjeha nije dozvoljeno dolaziti na individualne razgovore u Školu.

Roditelj nema pravo zatražiti razgovor s razrednikom, učiteljem ili s učenikom za vrijeme trajanja nastavnog sata.

**Članak 33.**

Raspored radnog vremena ravnatelja i tajnika u svezi s prijemom stranaka obvezno se ističe na vratima ureda.

**Članak 34.**

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 35.**

Radnici Škole u suradnji s učenicima dužni su se skrbiti za siguran boravak i rad u Školi.

**Članak 36.**

U Školi dežuraju učitelji.

Raspored i obveze dežurnih učitelja određuje ravnatelj.

**Članak 37.**

Na vidljivom mjestu u Školi moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

**Članak 38.**

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

**Članak 39.**

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, za pomoć se treba obratiti najbližoj policijskoj postaji.

1. **POSTUPANJE PREMA IMOVINI**

**Članak 40.**

Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

**Članak 41.**

Radnici i učenici moraju se racionalno koristiti sredstvima Škole koja su im stavljena na raspolaganje.

## Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

## Članak 42.

Radnici i učenici, bez prethodnog odobrenja ravnatelja ne mogu školsku imovinu:

* iznositi iz školske zgrade,
* rabiti u privatne svrhe.

Radnik ili učenik koji postupi suprotnu stavku 1. ovoga članka, teško krši Kućni red.

**Članak 43.**

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**Članak 44.**

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti. U slučaju kašnjenja s povratom knjige ili oštećenja ili gubitka knjige, učenik je dužan platiti odštetu ili kupiti novu knjigu.

**Članak 45.**

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

**Članak 46.**

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

## Članak 47.

Ako štetu načini učenik, roditelj učenika, odnosno skrbnik učenika dužan je novčani iznos štete nadoknaditi u roku od osam dana od dana donošenja Odluke o učinjenoj šteti i visini štete.

To se također odnosi i na knjižničnu građu koja je evidentirana u prostorijama knjižnice škole; knjige posuđene u knjižnici učenik je dužan čuvati i pravovremeno vratiti.

**Članak 48.**

Materijalna odgovornost za učinjenu štetu ne isključuje i pedagoške mjere koje se izriču učenicima.

1. **KRŠENJE KUĆNOG REDA**

## Članak 49.

## Postupanje prema odredbama Kućnog reda sastavni je dio radnih obveza radnika i učenika Škole.

## Članak 50.

Kršenje kućnog reda može biti lakše, teže i teško.

Učenik lakše krši kućni red ako jednom nije izvršio određenu dužnost ili obvezu utvrđenu ovim Kućnom redu.

Učenik teže krši kućni red ako nakon opomene učitelja dva ili više puta prekrši Kućni red.

Učenik teško krši kućni red ako postupa suprotno odredbi članka 5. stavak 2, članka 10. stavak 1. alineja 5. i 7., članka 22. i 50. ovog Kućnog reda ili tri puta prekrši Kućni red.

## Članak 51.

## Osobu koja za vrijeme boravka u Školi krši Kućni red dežurni učitelj može udaljiti iz prostora Škole.

1. **PRIJELAZNE I ZAVRŠNE ODREDBE**

**Članak 52.**

Stupanjem na snagu ovog Kućnog reda prestaje važiti Pravilnik o kućnom redu (Klasa:112-01/15-01-8; Urbroj: 2125/32-15-01-1) od 11.06.2015.god.

**Članak 53.**

Ovaj Kućni red stupa na snagu istekom osmoga (8) dana objave na oglasnoj ploči Škole.

Ovaj Kućni red objavljen je na oglasnoj Škole dana­ 16.12.2021.god.

 PREDSJEDNICA ŠKOLSKOG ODBORA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Mirjana Prša, dipl. uč,

Klasa: 112-01/21-01-2

Urbroj:2125/32-21-01-1

U Kosinju, 16.12.2021.god.

 RAVNATELJICA ŠKOLE:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Zrinka Vukelić, dipl.učiteljica